Varpelis (choras)

Varpelis – berniukų ir jaunuolių choras bei chorinio dainavimo mokykla Kaune. Be dainavimo, berniukai mokosi ir fortepijono, solfedžio, dirigavimo, muzikos istorijos, papildomo instrumento (gitaros, išilginės fleitos) muzikinio ugdymo dalykų.

 Istorija 
„Varpelio“ veiklos pradžia siekia 1956 m., kuomet Kauno profsąjungų kultūros rūmuose įkurtas berniukų choras. 

1956–1966 m. – Kauno profsąjungų kultūros rūmų vaikų (vėliau berniukų) choro (60–70 dalyvių) vadovas- Povilas Žemaitis.

1966–1979 m. – Kauno profsąjungų kultūros rūmų berniukų ir jaunuolių choro „Varpelis“  meno vadovas ir dirigentas -Donatas Jokūbonis. Sutvirtino kolektyvą, naujais kūriniais papildė repertuarą, daug koncertavo Lietuvoje ir svetur. 1970 ir 1975 m. respublikinių dainų švenčių konkursuose „Varpelis“ pelnė pirmąsias vietas, dalyvavo 1974 m. V Baltijos berniukų chorų sąskrydyje Taline ir 1976 m. berniukų ir vyrų chorų dainų šventėje Tartu (Estija) mieste. Didelio pasisekimo „Varpelis“ susilaukė 1975 ir 1978 m. tarptautiniuose vaikų chorų festivaliuose Veimare (Vokietija). „Varpelis“ meniškai atlikdavo sudėtingus kūrinius: Giedriaus Kuprevičiaus vokalinius ciklus „Metų sonetai“ ir „Gėlių dainos“, Viktoro Budrevičiaus kantatą „Tėvų keliais“, Johano Sebastiano Bacho kantatą „Magnificat“, G. Pergolesi „Stabat Mater“, Valentino Bagdono „Pievų dainas“ ir kt.

Nuo 1962 m. – Kauno profsąjungų kultūros rūmų berniukų choro „Varpelis“ chormeisteris- Alfonsas Kazlauskas 1979–1983m. – meno vadovas ir dirigentas. Toliau plėtojo kolektyvo kūrybinį ir koncertinį gyvenimą; be daugelio klasikinių ir šiuolaikinių kūrinių, 1981 m. birželio 5 d. Kauno filharmonijoje berniukai atliko V. A. Mocarto Mišias C-dur. „Varpelį“ A. Kazlauskas parengė 1980 m. respublikinei dainų šventei – konkurse pelnė antrąją vietą, Baltijos respublikų berniukų chorų 1981 m. sąskrydžiui Tartu, 1982 m. berniukų chorų šventei Kaune. 1982 m. respublikiniame chorų konkurse „Dainuoja darbo Lietuva“ berniukai laimėjo antrąją vietą. Jie koncertavo Kaune, Vilniuje, Klaipėdoje, Palangoje, 1982 m. –Rygoje ir Veimare (Vokietija), dalyvavo kompozitoriaus Viktoro Kuprevičiaus gimimo 80-ųjų metinių minėjimo jubiliejiniame koncerte (1981 m. sausio 26 d.).

Nuo 1983 m. Iki 2018 chorui vadovavo meno vadovas Ksaveras Plančiūnas. Jo pastangomis saviveiklinis choras reorganizuotas studijinės veiklos principu, parengtas projektas ir įkurta berniukų chorinio dainavimo mokykla.

Palaikomi šalies ir Kauno visuomenės, „Varpelio“ choro bendruomenės darbo dėka, buvusios gamyklinės patalpos pritaikytos ugdymui. 1989 m. spalio 1 d. įsteigtoje Kauno berniukų chorinio dainavimo mokykloje „Varpelis“ pradėjo mokytis 60 berniukų. Tuo metu dirbo 15 mokytojų, mokyklos direktore paskirta chormeisterė Halina Abramavičienė.

1998 m. „Varpelio“ juridinę priklausomybę bei steigėjo teises ir finansavimą iš Kauno kultūros rūmų, Kauno miesto tarybos kultūros ir švietimo komiteto nutarimu, perėmė Kauno miesto švietimo ir ugdymo skyrius. Vyrų choras „Varpelis“ liko Kauno Kultūros rūmų saviveiklinių kolektyvų gretose.

2004 m. gruodžio 18 d. mokykla filharmonijoje paminėjo 15 metų sukaktį. Per šį laikotarpį pagrindinio muzikinio ugdymo kursą baigė 120 jaunuolių, iš jų maždaug penktadalis pasirinko muziko profesiją, nemaža dalis absolventų dainuoja miesto ir Lietuvos meniniuose kolektyvuose. 2006 m. mokykloje mokėsi 330 mokinių, dirbo 40 mokytojų.

Berniukų ir jaunuolių choro „Varpelis“ ir kamerinio orkestro „Varpelis“ veiklos pobūdis yra koncertinis, šviečiamasis, prevencinis. Chore nuo 4 klasės dainuoja visi besimokantys muzikos mokykloje mokiniai, mokyklos absolventai ir choristai, pasirinkę muzikos mėgėjų ugdymo programos kursą; orkestre groja profesionalūs muzikantai – Kauno muzikos mokytojai ir Muzikinio teatro orkestro artistai. Orkestro įkūrėjas (1995 m.) ir meno vadovas – Ksaveras Plančiūnas.

Nuo 2025 chorui chorui vadovauja meno vadovas Christian Frattima. www.varpelis.com

 Veikla 
250px|right|thumb|Dainų šventė 2009 m.

„Varpelis“ yra Kauno miesto renginių, Kauno bei respublikinių dainų švenčių dalyvis. Koncertinė veikla, pastovūs kontaktai su giminingais meniniais kolektyvais, ypač su Europoje žinomais berniukų chorais, bendradarbiavimas, kultūriniai mainai, partnerystė Lietuvoje ir užsienyje, plėtoja choro meninį meistriškumą, praturtina repertuarą pasauline chorine muzika.

Nuo 1970 m. „Varpelio“ choristai atostogauja kūrybinėse vasaros poilsio stovyklose, kuriose ir vasarą nenutrūksta muzikinio ugdymo bei koncertinės veiklos procesas. Repeticijose įsisavinamas naujo koncertinio sezono repertuaras, pasirengiama muzikiniams renginiams šalyje ir užsienyje.

„Varpelio“ bendruomenės indėlis į kultūrinį Lietuvos gyvenimą, puoselėjamas chorinio dainavimo tradicijas ir Lietuvos choro meno atstovavimą užsienyje, įvertintas gausiais padėkos raštais. Lietuvos Respublikos prezidento žmona Alma Adamkienė išreiškė padėką už respublikos chorų akcijos „Lietuvos berniukai prieš smurtą ir narkomaniją“ organizavimą Kaune.

Katalikų bažnyčios kunigų įvertintas „Varpelio“ dėmesys jaunimo problemų prevencijai bei pagarba katalikiškoms vertybėms. Muzikos mokyklų kolektyvų vadovų, rajonų švietimo skyrių, miestų bei rajonų savivaldybių merų, Lietuvos chorų sąjungos, Liaudies kultūros centro, įvairių festivalių organizacinių komitetų padėkos raštais įvertinta „Varpelio“ vadovų ir pedagogų metodinė parama, svarus indėlis kuriant švietimo kaitos projektus, iniciatyvos ir pagalba organizuojant ir įgyvendinant renginius.

Danijoje, Ispanijoje, Italijoje, Vokietijoje, Lenkijoje, Prancūzijoje choras pelnė aukštų institucijų pagarbą ir padėką už turiningą tarptautinį bendradarbiavimą, aukšto profesinio meistriškumo chorinės muzikos atlikimą.

 Kūrybinė biografija 
250px|right|thumb|Varpelio ataskaitinis koncertas

Dalyvavimas šalies bei tarptautiniuose festivaliuose, konkursuose bei koncertuose:
 26 tarptautinio jaunimo chorų festivalio Celje (Slovėnija) 2005 m. – bronzos medalis ir diplomas.
 Jaunimo kamerinių chorų sakralinės muzikos festivalio - konkurso „Cantate Domino“ 2004 m. – II vieta ir sidabro diplomas.
 Lietuvos vaikų ir jaunimo chorų festivalio - konkurso „Mes Lietuvos vaikai“ 2004 m. jaunių ir mišrių chorų kategorijos – I laipsnio diplomai ir I vietų nugalėtojas.
 Tarptautinio chorų konkurso Festival Internacional „De Musica De Cantonigros“ 2001 (Ispanija) – diplomantas.
 Tarptautinio chorų festivalio - konkurso „Intenacional Korfestival“ 2002 Randers (Danija) – diplomantas.
 Tarptautinio chorų festivalio - konkurso „Tonen“ 2002 m. Poeldijk (Nyderlandai) – diplomantas.
 Nuo 1990 m. konkurse „Dainų dainelė“ dalyvaujantys vokaliniai ansambliai ir solistai 15 kartų pelnė laureatų vardus. „Dainų dainelės“ laureatai: Žanas Voronovas, Marius Turlajus, Mindaugas Grabauskas, Gediminas Micka pasirinko muziko profesiją;
 1994 m. rugsėjo mėn. choro solistas Vilius Lukauskas atliko solo A. L. Webber "Requiem" kartu su A. Buzaite (sopranas) bei A. Agamirzovu (tenoras) LVSOLietuvos valstybinio simfoninio orkestro (dir. G. Rinkevičius) sezono pradžios koncertuose Kaune bei Vilniuje;
 1997 m. Tarpnacionaliniame Elenos Čiudakovos vokalistų konkurse mokyklos mokiniai Saulius Čepkauskas ir Žanas Voronovas pripažinti I ir II vietos laureatais;
 Nuo 2000 m. konkurse „Giesmių giesmelė“ dalyvavo ir laureatų vardus pelnė 9 solistai ir 5 vokaliniai ansambliai;
 2001 m. mokyklos jaunučių choras respublikiniame chorų konkurse „Mes Lietuvos vaikai“ Klaipėdoje užėmė I vietą (vadovės Vilma Masienė ir Irena Gražulytė);
 2003 m. Kauno miesto I jaunųjų dainininkų konkurse - festivalyje „Daina miestui“ laureatais tapo Mykolas Stanevičius ir Algirdas Tamulaitis;
 Jungtinis mokyklos jaunučių choras atliko inscenizuotas Vytauto Miškinio muzikines pasakas „Susiradom smuiko raktą“ ir „Apie švelnukus“;
 1999 ir 2001 m. Kauno krašto muzikos mokyklų solfedžio konkursuose 4 mokyklos mokiniai pripažinti laureatais;
 2001 m. respublikiniame berniukų muzikos mokyklų jaunųjų dirigentų konkurse užimtos visos prizinės vietos;
 2003 m. Kauno muzikos mokyklų muzikos teorijos žaidimo - konkurso „Ludus musicalis“ laureatais tapo 2 mokyklos mokiniai;
 Tęstiniame kamerinės muzikos projekte „Vaikams ir jaunimui“ 15 jaunųjų pianistų atliko fortepijoninius koncertus su orkestru, jaunieji koncertmeisteriai akompanavo Vytauto Miškinio ciklams „Susiradom smuiko raktą“ ir „Ką žvėreliai veikia“;
 2002 m. tarpmokykliniame konkurse „Jaunasis koncertmeisteris“ laureatais tapo 2 mokyklos mokiniai;
 2002 m. Algirdas Urbonas tapo Tarptautinio pianistų konkurso „Le Muse“ Italijoje laureatu, o 2001 m. – tarptautinio jaunųjų pianistų konkurso „Gradus ad Parnassum“ diplomantu;
 2000 m. mokyklos pianistai drauge su LMA ir Juozo Gruodžio konservatorijos studentais dalyvavo kūrybinio projekto P. Hindemito „Ludus Tonalis“ polifoninių kūrinių ciklo atlikime ir Kauno kompozitorių kūrinių koncerte;
 Respublikiniame naujų lietuviškų fortepijoninių kūrinių konkurse laureatais tapo 2 mokyklos mokiniai.

 Bendradarbiavimas ir partnerystė 

Tęstiniai tarptautiniai kūrybinio bendradarbiavimo projektai:
 Kelsterbacho muzikos mokykla (Vokietija);
 Johanisbergo „Cäcilia 1881“ vyrų choras (Vokietija);
 Frankfurto (Od) berniukų ir jaunuolių choras (Vokietija);
 Wiesbadeno berniukų ir jaunuolių choras (Vokietija).

Tarptautinio bendradarbiavimo ir partnerystės ryšiai sieja su:
 Poznanės mergaičių choru „Skowronki“ (Lenkija);
 bažnytiniu choru „Deo Sacrum“ iš Poeldijk (Nyderlandai);
 Pardubicės vaikų choru (Čekija);
 Salorno vyrų choru (Italija);
 Esbjergo Šventos Trejybės bažnyčios berniukų choru (Danija).

 Kiti projektai 

Dalyvavimas įvairių fondų remiamuose projektuose, tradiciniuose chorų renginiuose:
 Lietuvos berniukų chorų akcijoje - festivalyje „Lietuvos berniukai prieš smurtą ir narkomaniją“ (Kaunas, Klaipėda, Panevėžys, Šiauliai, Vilnius);
 Šventėje „Kauno dienos“;
 Chorų festivalyje „Susitikime dainoj“ (Kaunas);
 Sakralinės muzikos festivalyje „Cantate Domino“ (Kaunas);
 J. Gruodžio vaikų muzikos ir meno mokyklų chorų festivalyje (Kaunas);
 Projekte kamerinės muzikos koncertų ciklas „Vaikams ir jaunimui“ (Kaunas).

 Leidyba 
150px|right|thumb|Sound of Varpelis
 Leidinys „Skamba Kauno Varpelis“ – choro atliekamų kūrinių natų sąsiuvinis, 2001 m.;
 Kompaktinė plokštelė (CD) – „Varpelis skamba Lietuvai“, 2005 m.;
 Kompaktinė plokštelė (CD) – „Sound of Varpelis“;
 Kompaktinė plokštelė (CD) – „Lietuvos berniukai prieš smurtą ir narkomaniją“, 2002 m.;
 Audiokasetė – „Kalėdinės giesmės“, lietuvių chorinė muzika;
 Audiokasetė Vytautas Miškinis „Velykų mišios“;
 Audiokasetė Giedrius Kuprevičius „Metų sonetai“;
 Fonograma Kauno valstybinio dramos teatro miuziklui „Laisvės alėja – sekmadienis“, 2003 m.;
 Įrašai televizijoje laidose „Langas į mokyklą“, „Tuk, tuk, tuk – Klementina“;
 Video įrašai (apie 200 kasečių).

 Šaltiniai 

 Nuorodos 
 „Varpelio“ puslapis internete
 „Varpelio“ puslapis Facebook'e

Kategorija:Lietuvos berniukų chorai
Kategorija:Lietuvos muzikos mokyklos
Kategorija:Kauno kultūra